**Firdavs Fridunovich Abduxoliqov** (1963-yil 10-avgust, Samarqand, Oʻzbekiston SSR, SSSR) – davlat va jamoat arbobi. Oʻzbekiston Respublikasi Oliy Majlisining II-chaqiriq deputati, 2019-yildan Oʻzbekiston Kinematografiya agentligi bosh direktori, 2018-yildan Oʻzbekiston madaniy merosini oʻrganish, asrash va targʻib qilish boʻyicha Butunjahon jamiyati boshqaruvi raisi. Oʻzbekistonda xizmat koʻrsatgan jurnalist, prodyuser va bir qancha kitoblar muallifi hamdir.

Tarjimai hol
------------

U 1963-yil 10-avgustda Samarqand shahrida dunyoga keladi. Boʻlajak jurnalist 1980-yilda Samarqand shahridagi U.Samiyev nomidagi 16-maktabni tamomlagan. Firdavs Abduxoliqov 1980–1985-yillarda Samarqand davlat universitetining filologiya fakultetida tahsil olgan. U 2001–2007-yillarda Samarqand davlat universitetining iqtisod fakultetida tahsil oladi.

Mehnat faoliyati
----------------

Abduxoliqov 1985–1987-yillarda – Samarqand shahar 33-sonli kasb-hunar bilim yurti oʻqituvchisi, 1987–1988-yillarda Samarqand shahridagi 16-sonli matbaa bilim yurti  oʻquv-tarbiyaviy ishlar boʻyicha direktor oʻrinbosari boʻlib faoliyat yuritgan. 1988–1989-yillarda Samarqand viloyati yoshlar markazi direktori, 1989–1998-yillarda STV(Samarqand televidiyeniyesi) birinchi nodavlat telekompaniyasining bosh direktori va asoschisi, 1998–1999-yillarda „Oʻzteleradiokompaniya" raisi oʻrinbosari boʻlgan.

1999–2004-yillarda Oʻzbekiston Respublikasi Oliy Majlisining II-chaqiriq deputati, 1999–2001-yillarda Oʻzbekiston Respublikasi Oliy Majlisining Yoshlar ishlari boʻyicha komissiyasi raisi, 1999–2002-yillarda Oʻzbekiston Respublikasi Prezidenti matbuot xizmati bosh maslahatchisi boʻlib oʻz faoliyatini davom ettirgan.

2003–2022-yillarda Oʻzbekiston elektron ommaviy axborot vositalari milliy assotsiatsiyasi asoschisi va boshqaruvi raisi, 2018-yilda – Oʻzbekiston madaniy merosini asrash, oʻrganish va targʻib qilish boʻyicha Butunjahon jamiyati boshqaruvi raisi boʻlgan. 2019-yil 12-sentyabrda Oʻzbekiston Respublikasi Prezidentining qarori bilan „Oʻzbekkino" Milliy agentligiBosh direktori etib tayinlandi, keyinchalik Oʻzbekiston Kinematografiya agentligiga oʻzgartirildi.

Adabiy faoliyati
----------------

U Oʻzbekiston tarixiy merosiga oid koʻplab kitoblar, jumladan „Oʻzbekiston madaniy merosi jahon toʻplamlarida", „Oʻzbekiston meʼmoriy epigrafiyasi", „Asriy anʼana asrovchilari" turkum kitob-albomlari muallifi.

Prodyuserlik faoliyati
----------------------

30 dan ortiq filmlarning bosh produseri va hammuallifi. Ular orasida:

„Oʻzbekiston – qumlar gavhari";

„Qoraqalpogʻiston. Vaqt qumlari nigohida";

„Nukus. Nomaʼlum kolleksiya";

„Oʻzbekiston. Sevgi haqida afsona";

„Oʻzbekiston. Uchinchi Uygʻonish davriga nazar";

„Oʻzbekiston. Uygʻonish";

„Men terrorchi emasman";

„Ilhaq";

„Xalq jasorati";

„Quyosh tafti";

„Tutqunlik";

„Oʻzbekiston madaniy merosi jahon toʻplamlarida" turkum filmlari;

„Xalq koʻngli" turkum filmlari oʻrin olgan.

Shuningdek, BBC, EURONEWS, CNBC va boshqalar bilan hamkorlikda „Katta Langar Qoʻrgʻoni: sirlar va haqiqatlar" – „Yangi Oʻzbekiston" va boshqa loyihalar tayyorlandi.

Unvon va mukofotlar
-------------------

Firdavs Abduxoliqov 2000-yil – „Oʻzbekiston belgisi" koʻkrak nishoni, 2001-yil – „Oʻzbekiston mustaqilligining oʻn yilligi" koʻkrak nishoni, 2011-yil – „Oltin qalam" milliy mukofoti, 2011-yil – „Oʻzbekiston Respublikasida xizmat koʻrsatgan jurnalist" faxriy unvoni, 2016-yil – „Oʻzbekiston mustaqilligining yigirma besh yilligi" koʻkrak nishoni, 2017-yil – „Oʻzbekiston Konstitusiyasiga yigirma besh yil" koʻkrak nishoni, 2018-yil – „Mehnat shuhrati" ordeni, 2019-yil – Xalqaro „Avicenne" mukofoti, 2021-yil – „Tojikiston Respublikasi kinematografiyasi aʼlochisi" koʻkrak nishoni, 2021-yil – „Oʻzbekiston mustaqilligining oʻttiz yilligi" koʻkrak nishoni bilan mukofotlangan.

Manbalar
--------

1. ↑  „Uzbekkino" vozglavil Firdavs Abduxalikov Gazeta.uz
2. ↑  „«Узбеккино» возглавил Фирдавс Абдухаликов" (ru). *Газета.uz* (2019-yil 12-sentyabr). 2020-yil 13-iyulda asl nusxadan arxivlangan. Qaraldi: 2020-yil 15-iyul.
3. ↑  Agentstvo „Uzbekkino" stalo Agentstvom kinematografii Uzbekistana Gazeta.uz
4. ↑  Oʻzbekiston Respublikasi Prezidentining Farmoni, 11.02.2000 yildagi PF-2541-son Lex.uz 11.02.2000
5. ↑  V Tashkente nagradili jurnalistov Gazeta.uz
6. ↑  Oʻzbekiston Respublikasi Prezidentining Farmoni, 27.06.2018-yildagi PF-5464-son Lex.uz 27.06.2018
7. ↑  V Parije sostoyalos vruchenie mejdunarodnogo priza imeni Avitsenni Uzdaily.uz
8. ↑  „Фирдавс Абдухаликов получил награду за вклад в культуру тюркоязычного мира – Новости Узбекистана – NOVA24.UZ". 2022-yil 20-sentyabrda asl nusxadan arxivlangan. Qaraldi: 2022-yil 19-sentyabr.